O`zbekiston Respublikasi Prezidentining Farmoni
O`zbekiston Respublikasi Prezidenti I.Karimov
O`zbekiston Respublikasining Tiklanish va taraqqiyot jamg`armasini tashkil etish to`g`risida O`zbekiston Respublikasi Prezidentining Farmoni
Iqtisodiyotning yetakchi, eng avvalo bazaviy tarmoqlarini modernizatsiyalash va texnikaviy qayta qurollantirish loyihalari amalga oshirilishini ta'minlash, mamlakatni muttasil, barqaror va mutanosib ravishda ijtimoiy-iqtisodiy rivojlantirishga erishish, shuningdek samarali tarkibiy va investitsiyaviy siyosatni amalga oshirish maqsadida:
- 1. O`zbekiston Respublikasi Moliya vazirligi, Iqtisodiyot vazirligi hamda Markaziy bankining ustav sarmoyasi 1,0 mlrd. AQSH dollari miqdorida bo`lgan O`zbekiston Tiklanish va taraqqiyot jamg`armasini (keyingi o`rinlarda – Jamg`arma deb yuritiladi) tashkil etish to`g`risidagi taklifi qabul qilinsin.
- 2. Quyidagilar belgilansin:
- Jamg`arma O`zbekiston Respublikasi Vazirlar Mahkamasi huzurida tashkil etiladi va yuridik shaxs huquqlariga ega bo`ladi; 1-ilovaga muvofiq subyektlar Jamg`arma muassislari hisoblanadilar.
- 3. Vazirlar Mahkamasi bir oy muddatda Jamg`arma to`g`risidagi Nizomni ishlab chiqsin va tasdiqlasin, bunda Jamg`arma quyidagilarni amalga oshirishi zarurligi nazarda tutilsin:
- davlat va xo`jalik yurituvchi subyektlar, shu jumladan tijorat banklari, xorijiy jamg`arma va investorlar hamda boshqa manfaatdor tuzilmalarning moliyaviy mablag`larini jamlash;
- iqtisodiyotni rivojlantirish, ishlab chiqarishni tarkibiy jihatdan o`zgartirish va modernizatsiya qilish borasida ustuvor vazifalarni amalga oshirish uchun hal qiluvchi ahamiyatga ega bo`lgan g`oyat muhim loyihalarni moliyalashtirish; strategik muhim ahamiyatga ega bo`lgan korxonalar, avvalo iqtisodiyotning bazaviy tarmoqlari korxonalarini yangilash va texnik jihatdan qayta qurollantirish dasturlarini kreditlash;
- yoqilg`i-energetika kompleksi, kimyo sanoati, mashinasozlik va rangli metallurgiya tarmoqlarini texnikaviy qayta qurollantirishga hamda ishlab chiqarish sur'atlari va hajmlarini oshirishga yo`naltirilgan loyihalar moliyalashtirilishini ta'minlash;
- birinchi navbatda istiqbolli, ammo yetarlicha rivojlanmagan mintaqalarda ishlab chiqarish va noishlab chiqarish infratuzilmasini shakllantirish bo`yicha ijtimoiy jihatdan ahamiyatli milliy davlat dasturlari va loyihalari amalga oshirilishini moliyalashtirish;
- respublikaning xalqaro kommunikatsiyalar tarmog`iga integratsiyalashuvi uchun shart-sharoitlar yaratadigan, xalqaro transport yo`laklari va jahon bozorlariga eng qisqa yo`l bilan chiqishini ta'minlaydigan transport hamda telekommunikatsiyalar infratuzilmasini modernizatsiyalash va rivojlantirishni moliyalashtirish;
- xalqaro moliya institutlari, respublika va xorijiy mamlakatlarning kredit muassasalari bilan loyihalarning qo`shma moliyalashtirilishini tashkil etishni ta'minlash.
- 4. Belgilansinki, O`zbekiston hududida o`zlari uchun g`oyat muhim investitsiya loyihalarini amalga oshirish (qo`shma moliyalashtirish)dan manfaatdor bo`lgan xalqaro va xorijiy jamg`armalar hamda investorlar Hukumat qarorlariga binoan Jamg`arma hammuassislari sifatida qo`shilishi, mazkur moliya institutlarining vakillari Jamg`armani boshqarish bo`yicha Kengash tarkibiga kiritilishi mumkin.
- 5. Quyidagilar Jamg`armani shakllantirishning asosiy manbalari etib belgilansin: strategik resurslarga jahon narxlarining qulay konyunkturasi natijasida, shuningdek xo`jalik yurituvchi subyektlardan olinadigan, O`zbekiston Respublikasi Vazirlar Mahkamasi tomonidan navbatdagi yilga Davlat budjetini tasdiqlash chog`ida belgilanadigan ayrim soliq va to`lov turlari bo`yicha hosil bo`ladigan qo`shimcha tushumlar;
-
- Hukumatning xorijiy valutadagi aktivlarining bir qismi;
-
- O`zbekiston Respublikasining xorijiy sheriklar bilan mahsulotni taqsimlash to`g`risidagi bitimlari doirasida mahsulotni sotishdan oladigan daromadlari; davlat mulkini xorijiy investorlarga chet el valutasiga sotishda Davlat budjeti daromadlari rejasidan ortiqcha tushadigan mablag`lar;
-
- Jamg`arma aktivlarini boshqarishdan olinadigan investitsiya daromadlari; O`zbekiston Respublikasi qonun hujjatlarida taqiqlanmagan boshqa tushum va daromadlar.
- 6. O`zbekiston Respublikasi Vazirlar Mahkamasi 2006-2009 yillar mobaynida Jamg`armaning O`zbekiston Respublikasi Markaziy bankidagi hisobvarag`ida Jamg`arma aktivlarini 1,0 mlrd. AQSH dollari miqdorida shakllantirishni ta'minlasin.
- 7. Belgilansinki, Jamg`armani boshqarish bo`yicha Kengash Jamg`armaning yuqori boshqaruv organi hisoblanadi.
- Jamg`armani boshqarish bo`yicha Kengash tarkibi 2-ilovaga muvofiq tasdiqlansin.
- Quyidagilar Jamg`armani boshqarish bo`yicha Kengashning asosiy vazifalari va funksiyalari etib belgilansin:
- Jamg`arma faoliyatining asosiy yo`nalishlarini ishlab chiqish;
- Jamg`armaga mablag`lar kelib tushishi va ulardan foydalanish prognozlarini ko`rib chiqish hamda ularni navbatdagi yilga mo`ljallangan makroiqtisodiy va pul-kredit ko`rsatkichlari, Davlat budjeti hamda Davlat investitsiya dasturining asosiy parametrlari bilan bog`liq holda belgilangan tartibda tasdiqlash uchun kiritish;
- qarz olgan korxonalarni qayta moliyalashtirish (qo`shma moliyalashtirish) uchun tijorat banklariga Jamg`arma mablag`larini berish muddatlari va shartlari bo`yicha qarorlar qabul qilish, xalqaro sarmoya bozorlarida amal qilayotgan foiz stavkalaridan kelib chiqib Jamg`arma tomonidan berilayotgan mablag`lar bo`yicha foiz stavkalarining aniq miqdorlarini tasdiqlash;
- Jamg`arma mablag`laridan maqsadli va samarali foydalanish, tijorat banklariga moliyalashtirishni to`liq va o`z vaqtida ochish hamda tijorat banklariga berilgan mablag`larning qaytarilishini ta'minlash ustidan nazoratni amalga oshirish;
- Jamg`arma mablag`laridan foydalanilishi to`g`risida Jamg`arma ijroiya direksiyasining hamda qarz olgan korxonalar tomonidan Jamg`arma mablag`larining samarali foydalanilishini ta'minlashga qaratilgan chora-tadbirlar to`g`risida manfaatdor vazirliklar, idoralar va tashkilotlar rahbarlarining hisobotlarini muntazam ravishda tinglab turish.
- 8. Jamg`arma soliqlar, yig`imlar, bojlarning barcha turlaridan hamda davlatning maqsadli jamg`armalariga majburiy ajratmalaridan ozod qilinsin, yagona ijtimoiy to`lov bundan mustasno.
- 9. O`zbekiston Respublikasi Moliya vazirligi, Markaziy banki va Iqtisodiyot vazirligi bir hafta muddatda belgilangan tartibda Jamg`arma faoliyatini tashkil etish chora-tadbirlari to`g`risidagi qaror loyihasini tasdiqlash uchun kiritsin.
- 10. O`zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda qonun hujjatlariga ushbu Farmondan kelib chiqadigan o`zgartish va qo`shimchalar to`g`risidagi takliflarni Vazirlar Mahkamasiga taqdim etsin.
- 11. Mazkur Farmonning ijrosini nazorat qilish O`zbekiston Respublikasi Bosh vaziri SH.M.Mirziyoyev zimmasiga yuklansin.
O`zbekiston Respublikasi Prezidenti I.Karimov
Toshkent shahri, 2006 yil 11 may
|